b'\n_START_ARTICLE_\nArtakserkso II.\n_START_SECTION_\nObitelj\n_START_PARAGRAPH_\nArtakserkso II. Mnemon pripada iranskoj dinastiji Ahemenida. Ro\xc4\x91en je kao najstariji sin perzijskog velikog kralja Darija II. i kraljice Parisatide, koji su uz njega imali i Kira Mla\xc4\x91eg, te Ostana. Glavna \xc5\xbeena Artakserksa II. bila je Stateira, dok je druga najva\xc5\xbenija \xc5\xbeena bila Grkinja Aspasia. Izvori navode kako je imao preko 115 sinova, te 350 \xc5\xbeena.\n_START_SECTION_\nBorba za prijestolje\n_START_PARAGRAPH_\nNakon \xc5\xa1to je 404. pr. Kr. naslijedio svoga oca Darija II., Artakserkso II. je morao braniti pravo na prijestolje protiv njegova brata Kira Mla\xc4\x91eg, koji ga je poku\xc5\xa1ao smaknuti odmah nakon stupanja na tron. Poku\xc5\xa1aj atentata je propao i Kir Mla\xc4\x91i je zarobljen, no na nagovor majke Parisatide Artakserkso II. po\xc5\xa1te\xc4\x91uje brata te ga vra\xc4\x87a u satrapiju Lidiju. Godine 401. pr. Kr. Kir Mla\xc4\x91i u Maloj Aziji okuplja 10.000 gr\xc4\x8dkih pla\xc4\x87enika (\xe2\x80\x9eDeset tisu\xc4\x87a\xe2\x80\x9c) i jo\xc5\xa1 toliko azijskih vojnika, te kre\xc4\x87e u ponovnu borbu protiv Artakserksa II. za perzijski tron. Njihove vojske sukobile su se u bitci kod Kunakse gdje Kir Mla\xc4\x91i pogiba, \xc4\x8dime je pobuna ugu\xc5\xa1ena, odnosno oja\xc4\x8dana pozicija Artakserksa II.\n_START_SECTION_\nGr\xc4\x8dka\n_START_PARAGRAPH_\nGodine 396. pr. Kr. spartanski kralj Agesilaj II. iskrcava se u Maloj Aziji i zapo\xc4\x8dinje s plja\xc4\x8dkom perzijskih pokrajina Lidije i Karije, na \xc5\xa1to Artakserkso II. odlu\xc4\x8duje odgovoriti poticanjem spartanskih suparnika u Gr\xc4\x8dkoj na rat protiv Sparte. Atena, Teba i Korint prihva\xc4\x87aju perzijsku ponudu i time zapo\xc4\x8dinje Korintski rat. Nakon deset godina ratovanja, 386. pr. Kr. Perzija je Grcima diktirala \xe2\x80\x9eKraljevski mir\xe2\x80\x9c na koji su pristali svi, od nedavnih neprijatelja Spartanaca do nedavnih saveznika Atenjana. Tim mirom Perzija je osigurala mir i stabilnost u svojim pokrajinama uz obalu Male Azije, dok je Sparti poklonila dominaciju gr\xc4\x8dkim kopnom.\n_START_SECTION_\nEgipat\n_START_PARAGRAPH_\nIako je bio uspje\xc5\xa1an protiv Grka, Artakserkso je imao problema protiv Egip\xc4\x87ana, koji su se uspje\xc5\xa1no pobunili neposredno nakon njegova stupanja na perzijski tron. Godine 383. pr. Kr. u Egipat \xc5\xa1alje vojsku pod zapovjedni\xc5\xa1tvom Farnabaza II. i Titrausta, no egipatski kralj Hakor odbacuje napada\xc4\x8de. Ipak, unato\xc4\x8d tome \xc5\xa1to nije ponovo uspio pokoriti Egipat, uspje\xc5\xa1no je obranio Feniciju od egipatsko-spartanske invazije.\n_START_SECTION_\nGraditeljski projekti\n_START_PARAGRAPH_\nVe\xc4\x87ina bogatstva Artakserksa II. kori\xc5\xa1tena je za mnoge graditeljske projekte. Obnovio je pala\xc4\x8du Darija Velikog u Suzi, te posebno gradske fortifikacije koje uklju\xc4\x8duju dvostruko poja\xc4\x8danje na jugoisto\xc4\x8dnom uglu zidina. Tako\xc4\x91er, u Ekbatani je sagradio novu apadanu i kipove. Perzepolis nije mnogo nadogra\xc4\x91ivao, no tu je smjestio svoju grobnicu \xc5\xa1to ga razlikuje od prethodnih velikih kraljeva koji su sahranjeni u obli\xc5\xbenjem kompleksu grobnica Nak\xc5\xa1-e Rustam.\n_START_SECTION_\nU Starom zavjetu\n_START_PARAGRAPH_\nDo dana\xc5\xa1njeg dana nije razja\xc5\xa1njeno je li Ahasuer iz Knjige o Esteri (Stari zavjet) Artakserkso II., ili netko od njegovih prethodnika: Kserkso I., Kserkso II. ili Artakserkso I..\n_START_SECTION_\nSmrt\n_START_PARAGRAPH_\nArtakserkso II. umire od starosti 358. pr. Kr., kada ga naslije\xc4\x91uje njegov sin Artakserkso III. Sahranjen je u tradicionalnoj kraljevskoj grobnici u Perzepolisu.'